Twee vas oor Vlakfontein-moordeDie huis waar die sewe gesinslede vermoor is. Foto: Itumeleng English/ANA Twee persone sal na verwagting Maandag in ŉ hof in Gauteng verskyn in verband met die moord op sewe persone by ŉ huis in Vlakfontein. Maroela Media het vroeër berig Gautengse polisie is na ŉ huis in Vlakfontein, suid van Johannesburg, ontbied waar hulle op sewe ontbindende liggame afgekom het. Kapt. Mavela Masondo, Gautengse polisiewoordvoerder, het gesê beamptes het die huis op 29 Oktober betree en in een van die vertrekke op vier hopies grond en klippe afgekom. In dié vertrek het hulle die liggame van twee vroue en twee kinders gekry. In ŉ buitevertrek het beamptes op nog ŉ vrou en nog twee kinders se liggame afgekom. “Die twee ouer vroue was susters,” het Masondo gesê, “en die ander vrou die een se dogter. Een van die kinders was ŉ seun en die ander almal meisies. Hulle is tussen twee en 11 jaar oud.” Hy het gesê dit lyk asof wie ook al die liggame bedek het, die grond en klippe van buite af binnetoe gebring het. Al sewe liggame was reeds aan die ontbind. “Dis nog nie moontlik om te sê hoe hulle dood is nie; dit sal in die forensiese ondersoek bepaal word.” Ondersoekbeamptes het ŉ deurbraak gemaak en op 1 November reageer op inligting wat die span na Mpumalanga naby die Lebombo-grenspos gelei het. “ŉ 27-jarige man is in hegtenis geneem en bankkaarte, van twee van die oorledenes, is in sy besit gevind. Verdere ondersoek het daartoe gelei dat ŉ tweede verdagte, ŉ 61-jarige man, in Dobsonville opgespoor en in hegtenis geneem is.” Die 27-jarige man staan ook tereg op bykomende aanklagte van verkragting. Albei sal na verwagting Maandag in die hof verskyn.